Komisijos reglamentas (EEB) Nr. 1748/85
1985 m. birželio 25 d.
dėl Bendrojo muitų tarifo 11.01 E subpozicijoje klasifikuojamų kukurūzinių miltų ir 11.02 A V subpozicijoje klasifikuojamų nesijotų ir rupių kukurūzinių miltų riebalų kiekio nustatymo tvarkos
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1969 m. sausio 16 d. Tarybos reglamentą (EEB) Nr. 97/69 dėl priemonių, reikalingų vienodam Bendrojo muitų tarifo nomenklatūros taikymui [1], su paskutiniais pakeitimais, padarytais Reglamentu (EEB) Nr. 2055/84 [2], ypač į jo 3 straipsnį,
kadangi siekiant užtikrinti vienodą Bendrojo muitų tarifo nomenklatūros taikymą turėtų būti nustatyta, kaip klasifikuoti kukurūzinius miltus bei nesijotus ir rupius kukurūzinius miltus;
kadangi Bendrojo muitų tarifo nomenklatūros, pridėtos prie Tarybos reglamento (EEB) Nr. 950/68 [3] su paskutiniais pakeitimais, padarytais Reglamentu (EEB) Nr. 3400/84 [4], 11.01 E subpozicijoje ir 11.02 A V subpozicijoje kukurūziniai miltai bei nesijoti ir rupūs kukurūziniai miltai klasifikuojami remiantis jų riebalų kiekiu;
kadangi turi būti apibrėžtas riebalų kiekio nustatymo metodas;
kadangi remiantis atliktais tyrimais šio reglamento priede išdėstyta tvarka atrodo tiksliausia;
kadangi šiame reglamente numatytos priemonės atitinka Bendrojo muitų tarifo nomenklatūros komiteto nuomonę,
PRIĖMĖ ŠĮ REGLAMENTĄ:
1 straipsnis
Bendrojo muitų tarifo 11.01 E subpozicijoje klasifikuojamų kukurūzinių miltų ir 11.02 A V subpozicijoje klasifikuojamų nesijotų ir rupių kukurūzinių miltų riebalų kiekis nustatomas vadovaujantis priede išdėstyta tvarka.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1985 m. birželio 25 d.